**Kimmo Eronen** (s. 7. syyskuuta 1971 Turku) on suomalainen entinen jääkiekkopuolustaja. Hän pelasi urallaan SM-liigassa yhteensä 398 runkosarjaottelua tehopistein 11+39=50 ja keräten 120 jäähyminuuttia sekä 56 playoff-ottelua tehopistein 4+4=8 ja keräten neljä jäähyminuuttia. Eronen pelasi urallaan myös Tanskassa, Ruotsissa ja Italiassa. Hän voitti kaikissa pelaamissaan maissa mestaruuden tai cupin. Pelipaikkaansa nähden varsin pienikokoinen Eronen oli puolustava puolustaja, jonka vahvuuksiin kuului rauhallisuus ja työteliäisyys. Tällä hetkellä hän toimii Turun Palloseuran B-nuorten apuvalmentajana.

Ura
---

Eronen oli Turun Palloseuran kasvatti. Hän siirtyi heti junioriuransa päätyttyä I-divisioonajoukkue Kiekko-67:ään kaudeksi 1992–1993. Eronen pelasi siellä neljä kautta, joista viimeisimmällä 1995–1996 hän teki myös hieman varttuneemmalla iällä 25-vuotiaana SM-liigadebyyttinsä Tampereen Ilveksessä, jossa hän pelasi kolme ottelua. Eronen siirtyi kaudeksi 1996–1997 Tanskan pääsarjajoukkue Herning IK:hon. Hän sijoittui tehoilla 9+34=43 liigan puolustajien pistepörssissä viidenneksi. Eronen voitti kauden päätteeksi Tanskan-mestaruuden ja hänet valittiin tähdistökentälliseen.

Kaudeksi 1997–1998 Eronen siirtyi I-divisioonajoukkue Kokkolan Hermekseen, jossa hän teki 11 ottelussa pelipaikkaansa nähden hienosti 14 tehopistettä, jonka jälkeen Eronen palasi kasvattajaseuraansa Turun Palloseuraan. Hän teki TPS:ssä 28 runkosarja- ja neljässä playoff-ottelussa kaksi syöttöpistettä. Eronen pelasi kauden aikana myös lainalla. Ensimmäisellä kokonaisella liigakaudellaan 1998–1999 hän teki Rauman Lukossa ja TPS:ssä yhteensä 54 runkosarjaottelussa tehot 2+7=9 ja kymmenessä playoff-ottelussa yhden maalin. Eronen voitti TPS:ssä kauden päätteeksi Suomenmestaruuden, kuten myös kahdella seuraavalla kaudella.

Kaudeksi 2002–2003 Eronen oli omien sanojensa mukaan jo siirtymässä Rauman Lukkoon, mutta hänen siirtonsa kariutui lopulta viime metreillä, kunnes Eronen siirtyi Ruotsiin Elitserien-joukkue Frölunda HC:hen. Eronen voitti joukkueen sisäisen tehotilaston lukemalla +26 ja hän voitti kauden päätteeksi Ruotsin-mestaruuden. Kahden Frölundassa vietetyn vuoden jälkeen Eronen palasi kaudeksi 2004–2005 kaksivuotisella sopimuksella TPS:ään. Hänen esityksensä jäivät kuitenkin molempina sopimuskausina tehojenkin valossa varsin vaisuiksi.

Eronen jatkoi kaudella 2006–2007 uraansa Italian Serie A:n nousijajoukkue SG Pontebbassa. Hän oli joukkueen tehokkain puolustaja tehoilla 6+16=22, joilla Eronen jakoi liigan puolustajien pistepörssin kymmenennen sijan HC Fassan Greg Kuznikin kanssa. Kaudella 2007–2008 hän voitti Pontebbassa Italian Cupin. Kauden 2008–2009 Eronen aloitti lokakuussa 2008 kuuden ottelun mittaisella ja liigapykälän sisältäneellä sopimuksella Mestis-joukkue TuTossa, josta hän siirtyi jo kahden ottelun jälkeen kymmenen ottelun mittaiselle try-outille Jokereihin. Eronen sai joukkueesta ison roolin ja jatkosopimuksen. Hän teki vain kolme tehopistettä, mutta hoiti hitaahkosta liikkeestään huolimatta roolinsa kohtalaisen hyvällä sijoittumisellaan.

Lokakuussa 2009 Eronen palasi taas kymmenen ottelun mittaisella sopimuksella TuToon, jonka kanssa hän jatkoi 12 ottelun jälkeen sopimusta joulutaukoon asti. Eronen pelasi marraskuussa myös yhden ja viimeiseksi jääneen SM-liigaottelunsa lainalla TPS:ssä. Vuodenvaihteessa hän siirtyi loppukaudeksi KooKoohon, jota valmensi Eroselle edelliseltä kaudelta Jokereiden apuvalmentajana tuttu Ismo Lehkonen. Eronen kuului loppukaudella joukkueen puolustajien parhaimmistoon. Hän ratkaisi KooKoolle Mestis-pronssia tehtyään joukkueelle 20. maaliskuuta 2010 4–2-voittoon päättyneen pronssiottelun voittomaalin Lempäälän Kisaa vastaan. Eronen lopetti tähän pelaajauransa.

Eronen palasi kaukaloihin vielä 29. tammikuuta 2011 vahvistamaan II-divisioonajoukkue Kuusamon Pallo-Karhuja otteluun Ylivieskan Jääkarhuja vastaan. Ottelussa PaKaa vahvisti myös muita entisiä TPS-pelaajia; Kai Nurminen, Marko Kiprusoff, Niko Mikkola ja Mikko Eloranta. Eronen sai ottelussa yhden syöttöpisteen. Kaudesta 2013–2014 hän on toiminut TPS:n B-nuorten apuvalmentajana.

Muuta
-----

Erosen poika Elmeri pelaa TPS:n SM-liigajoukkueessa.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 1992–1993 | Kiekko-67 | I-divisioona | 41 | 3 | 7 | 10 | 4 | – | – | – | – | – |
| 1993–1994 | Kiekko-67 | I-divisioona | 46 | 1 | 4 | 5 | 12 | – | – | – | – | – |
| 1994–1995 | Kiekko-67 | I-divisioona | 39 | 4 | 7 | 11 | 16 | 7 | 1 | 3 | 4 | 2 |
| 1995–1996 | Kiekko-67 | I-divisioona | 38 | 2 | 16 | 18 | 29 | 6 | 0 | 1 | 1 | 4 |
|  | TPS | SM-liiga | 3 | 0 | 0 | 0 | 0 | – | – | – | – | – |
| 1996–1997 | Herning IK | Tanska | 47 | 9 | 34 | 43 | 2 | – | – | – | – | – | Ykköstähdistö |
| 1997–1998 | Hermes | I-divisioona | 11 | 2 | 12 | 14 | 4 | – | – | – | – | – |
|  | TPS | SM-liiga | 28 | 0 | 2 | 2 | 2 | 4 | 0 | 0 | 0 | 0 |
| 1998–1999 | Lukko | SM-liiga | 9 | 1 | 1 | 2 | 4 | – | – | – | – | – |
|  | TPS | SM-liiga | 45 | 1 | 6 | 7 | 8 | 10 | 1 | 0 | 1 | 0 | Kanada-malja |
| 1999–2000 | TPS | SM-liiga | 53 | 0 | 9 | 9 | 10 | 11 | 2 | 2 | 4 | 2 | Kanada-malja |
| 2000–2001 | TPS | SM-liiga | 45 | 3 | 5 | 8 | 18 | 10 | 1 | 2 | 3 | 0 | Kanada-malja |
| 2001–2002 | TPS | SM-liiga | 53 | 2 | 8 | 10 | 24 | 8 | 0 | 0 | 0 | 2 |
| 2002–2003 | Frölunda HC | Elitserien | 50 | 4 | 9 | 13 | 6 | 16 | 0 | 1 | 1 | 8 | Le Mat-pokalen |
| 2003–2004 | Frölunda HC | Elitserien | 50 | 1 | 10 | 11 | 20 | 10 | 0 | 0 | 0 | 6 |
| 2004–2005 | TPS | SM-liiga | 56 | 1 | 2 | 3 | 18 | 6 | 0 | 0 | 0 | 0 |
| 2005–2006 | TPS | SM-liiga | 56 | 2 | 4 | 6 | 12 | 2 | 0 | 0 | 0 | 0 |
| 2006–2007 | SG Pontebba | Italia | 40 | 6 | 16 | 22 | 0 | – | – | – | – | – |
| 2007–2008 | SG Pontebba | Italia | 45 | 1 | 9 | 10 | 22 | 5 | 0 | 2 | 2 | 0 |
| 2008–2009 | TuTo | Mestis | 2 | 0 | 2 | 2 | 0 | – | – | – | – | – |
|  | Jokerit | SM-liiga | 46 | 1 | 2 | 3 | 24 | 5 | 0 | 0 | 0 | 0 |
| 2009–2010 | TuTo | Mestis | 17 | 2 | 5 | 7 | 4 | – | – | – | – | – |
|  | TPS | SM-liiga | 1 | 0 | 0 | 0 | 0 | – | – | – | – | – |
|  | KooKoo | Mestis | 18 | 0 | 8 | 8 | 2 | 10 | 2 | 4 | 6 | 6 |
| 2010–2011 | PaKa | II-divisioona | 1 | 0 | 1 | 1 | 0 | – | – | – | – | – |
| 10 kautta | yhteensä | SM-liiga | 398 | 11 | 39 | 50 | 120 | 56 | 4 | 4 | 8 | 4 |
| 2 kautta | yhteensä | Elitserien | 100 | 5 | 19 | 24 | 26 | 26 | 0 | 1 | 1 | 14 |

Lähteet
-------

1. 1 2 3 4 5 6 7 8  Kimmo Eronen *Elite Prospects*. Everysport Media Group AB.  (englanniksi)
2. ↑  B Nuoret – TPS Juniorijääkiekko (Arkistoitu – Internet Archive)
3. ↑  Mikkola, Miikka: 97–98 – Kokkolan tehoketju ja ulkomaalaisten invaasio  14.11.2004. Jatkoaika.com. Viitattu 5.1.2015.
4. ↑  Eronen Frölundaan  18.7.2002. Jatkoaika.com. Viitattu 5.1.2015.
5. ↑  Jari Kauppila ja Kimmo Eronen Tepsiin  13.5.2004. Jatkoaika.com. Viitattu 5.1.2015.
6. ↑  Lappi, Ilkka: TPS-pelaajat suurennuslasin alla  12.4.2006. Jatkoaika.com. Viitattu 5.1.2015.
7. ↑  Helminen, Antti; Mesikämmen, Jani: TPS-miehistön kevättodistukset  22.4.2005. Jatkoaika.com. Viitattu 5.1.2015.
8. ↑  Kimmo Eronen suuntaa saapasmaahan  18.7.2002. Jatkoaika.com. Viitattu 5.1.2015.
9. ↑  Eronen ja Laine TuToon  3.10.2008. Jatkoaika.com. Viitattu 5.1.2015.
10. ↑  Jokerit pestasi Kimmo Erosen  8.10.2008. Jatkoaika.com. Viitattu 5.1.2015.
11. ↑  Eronen edustaa Jokereita kauden loppuun  2.11.2008. Jatkoaika.com. Viitattu 5.1.2015.
12. ↑  Seppälä, Tommi: Jokeripelaajien todistukset kaudesta 2008–2009  16.4.2009. Jatkoaika.com. Viitattu 5.1.2015.
13. ↑  Kimmo Eronen TuToon  16.10.2009. Jatkoaika.com. Viitattu 5.1.2015.
14. ↑  Eronen jatkaa TuTossa joulutaukoon asti  30.11.2008. Jatkoaika.com. Viitattu 5.1.2015.
15. ↑  TPS lainaa Erosen TuTosta  9.11.2008. Jatkoaika.com. Viitattu 5.1.2015.
16. ↑  KooKoo pestasi Kimmo Erosen  28.12.2008. Jatkoaika.com. Viitattu 5.1.2015.
17. ↑  Mikkola, Miikka: Tasaista tavaraa – KooKoon pelaajatodistukset 2009–2010  4.5.2010. Jatkoaika.com. Viitattu 5.1.2015.
18. ↑  NHL-tähdet villitsivät Kuusamossa  29.1.2011. MTV Oy. Viitattu 5.1.2014. [vanhentunut linkki]

Aiheesta muualla
----------------

* Kimmo Eronen The Internet Hockey Databasessa (englanniksi)
* Kimmo Eronen *Elite Prospects*. Everysport Media Group AB.  (englanniksi)